KOM-BƖƖSÃ SẼN SOKDE:
M taa kãadem bɩ?
Nand tɩ f tõog n leok sok-kãngã, f tog n bao n bãnga fo mengã sẽn sɩd yaa ned ninga. D gom bũmb kẽer yelle:
Foo ne neb a taabã zems-n-taarã
Fo manesem yaa wãn ne f roagdbã, ne f kẽem-dãmbã la ne f yaopã? Fo mi n yika f sũur ne-b bɩ? Fo nong n yaand-b lame wall n gomd-b gom-põaas bɩ? Fo sã n dat tɩ b bãng f sẽn date, f tãsd-b lame bɩ? B sã n sok f zakã rãmb sogs-kãensã, b na n leokame tɩ bõe? Bãng tɩ f sẽn tar manesem ning ne-bã na n sõng-f lame tɩ f bãng f sẽn na n wa tall manesem ning ne f sɩdã bɩ f pagã.—Efɛɛs-rãmbã 4:31.
F zʋgã
Fo komsda raood tao-tao bɩ, bɩ f yaa ned sẽn tẽed manegr wakat fãa? Fo yaa dem-dem soab sẽn dat tɩ nebã maand wa fo sẽn yeelã bɩ, bɩ f yaa wʋmda? Yell taoore, f yõkda f meng bɩ? Fo yaa sũ-mar soab bɩ? Fo sã n modg n bɩɩs zʋg-sõma nins b sẽn sõdg Galat-rãmb 5:22, 23 pʋgẽ wã, na n sõng-f lame tɩ f wa tõog n yɩ pʋg-sõng bɩ sɩd-sõngo.
Ligdã wɛɛngẽ
Fo mii ligd zãab bɩ? Fo mi n kẽe sam bɩ? B rigda foo tʋʋm wakat fãa bɩ? Bõe yĩnga? Yaa tʋʋmdã la yellã bɩ, bɩ yaa patrõ wã? Bɩ yaa minim-wẽng la f tar n segd n demse? Fo sã n pa mi ligd zãabo, f sã n wa kẽ kãadem, rẽ yĩnga f na n wa tõog n zãa zakã ligdã sɩda?—1 Tɩmote 5:8.
Tẽebã wɛɛngẽ
Fo sã n yaa a Zeova Kaset soaba, bõe la f maand sẽn na yɩl n tall zood sõma ne Wẽnnaam? Fo karemda Biiblã bɩ? Fo moonda koɛɛgã bɩ? Fo kẽnda tigissã bɩ? Fo sẽn dat n kẽ kãadem ne ned ningã nongẽ lame tɩ f yɩ ned sẽn tar zood sõma ne Wẽnnaam.—Koɛɛg soaba 4:9, 10.
Fo sã n bao n bãng f sẽn sɩd yaa ned ningã sõma, f pa na n bao ned sẽn na n sãam f zʋg-sõma wã ye. Na n yɩɩ ned sẽn na n sõng-f tɩ f maneg n bɩɩs-ba.
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn